Final Score 365 วัน ตามติดชีวิตเด็กเอ็นท์ (2550)

✨🌟  **Final Score 365 วัน ตามติดชีวิตเด็กเอ็นท์ (2550)**

* **ชื่ออังกฤษ :** ***Final Score***
* **ประเภท :** **สารคดี / Drama / Teen / School**
* **ผู้กำกับ :** โสรยา นาคะสุวรรณ
* **กำกับภาพ :** อนุรักษ์ คงคา
* **ลำดับภาพ :** ชาติชาย เกษนัส, สราณี วงศ์พันธ์
* **ดนตรีประกอบ :** หัวลำโพง ริดดิม
* **บันทึกเสียง :** เฉลิมชัย จั่นโต
* **อำนวยการสร้าง :** จิระ มะลิกุล, ประเสริฐ วิวัตนานนท์พงษ์, ยงยุทธ ทองกองทุน, เช่นชนนี สุนทรศารทูล, สุวิมล เตชะสุปินัน
* **บริษัทผู้สร้าง / จัดจำหน่าย :** จีทีเอช
* **วันที่เข้าฉาย :** 1 กุมภาพันธ์ 2550
* **ระบบถ่ายทำ :** ภาพยนตร์สี เสียง ดิจิทัล

## **เรื่องย่อ**

ภาพยนตร์สารคดีตามติดชีวิตเด็กหนุ่มชั้นมัธยมศึกษาปีที่หกสี่คนที่ต้องใช้เวลาปีสุดท้ายติวเข้มเพื่อเตรียมตัวสอบเข้ามหาวิทยาลัย ในช่วงปีการศึกษา พ.ศ. 2548 ซึ่งเป็นปีแรกที่ใช้การสอบแอดมิดชันส์แทนการสอบเอ็นทรานซ์ ซึ่งมีเด็กเพียงหนึ่งในห้าเท่านั้นที่จะผ่าน

ภาพยนตร์สดจากโรงเรียน โดยกองถ่ายภาพยนตร์สุดอึดจาก จีทีเอช หรือ จีเอ็มเอ็ม ไท หับ ที่ทุ่มเทเวลา 1 ปีเต็มเฝ้าติดตามชีวิตของนักเรียน ม.6 จำนวน 4 คน ได้แก่ เปอร์ หรือ สุวิกรม อัมระนันทน์, ลุง หรือ วรภัทร จิตต์แก้ว, บิ๊กโชว์ หรือ กิตติพงศ์ วิจิตรจรัสสกุล และ โบ๊ท หรือ สราวุฒิ ปัญญาธีระ ในปีที่พวกเขาก้าวเข้าสู่สนามการแข่งขันเอ็นทรานซ์อันดุเดือดที่สุดครั้งหนึ่งในชีวิต โดยไม่รู้ว่าพระเจ้าจะดลบันดาลใจให้เกิดอะไรขึ้นบ้าง กับหลากหลายความฝัน หวัง และ ลุ้น ของวัยรุ่นวัย 17 ปีอย่างพวกเขา

## **Image Gallery & วีดีโอ**

* **ดูเพิ่มเติมที่ : [1] [2] [3] [4] [5] [6]**

* วีดีโอ
* Trailer
* Ost. 1
* Ost. 2
* Spoil

## **เกร็ด**

* ภาพยนตร์เรื่องนี้เกิดจากแนวคิดของ จิระ มะลิกุล ผู้อำนวยการสร้าง ที่จะนำเสนอชีวิตของเด็กวัยรุ่นไทยที่กำลังจะเข้ามหาวิทยาลัยตามความเป็นจริงในรูปแบบเรียลลิตี้โชว์

* ทีมงานคัดเลือกนักแสดงนำ โดยคัดเลือกวัยรุ่นจากที่ต่างๆ เช่น โรงเรียนกวดวิชา ย่านสยามสแควร์ จุฬาลงกรณ์มหาวิทยาลัย สัมภาษณ์และทดลองถ่ายทำเป็นเวลา 2-3 วัน เพื่อดูความน่าสนใจ จนได้นักแสดงนำคือ เปอร์ สุวิกรม อัมระนันทน์ และเพื่อนร่วมห้องที่โรงเรียนสวนกุหลาบวิทยาลัย

* ภาพยนตร์เรื่องนี้ใช้ทีมงานจำนวน 6 คน ประกอบด้วยผู้กำกับ ช่างกล้อง ช่างเสียง ผู้จัดการกองถ่าย ผู้ช่วยผู้จัดการกองถ่าย และคนขับรถ เฝ้าติดตามถ่ายนักแสดงนำทั้ง 4 คน เป็นเวลา 1 ปี โดยไม่มีบท และไม่มีใครทราบล่วงหน้าว่าจะเกิดอะไรขึ้น จากนั้นจึงนำฟุตเตจทั้งหมดมาตัดต่อเป็นภาพยนตร์ ทีมงานสร้างภาพยนตร์เรื่องนี้ประกอบด้วย
	+ กำกับการแสดง : แอน - โสรยา นาคะสุวรรณ
	+ กำกับภาพ : หมู - อนุรักษ์ คงคา
	+ ผู้จัดการกองถ่าย : ลูกปัด - กันยรัตน์ พุทธศาสน์
	+ ผู้ช่วยผู้จัดการกองถ่าย : ผิง - ปาณยา ฉมาพร
	+ บันทึกเสียง : กบ - เฉลิมชัย จั่นโต
	+ คนขับรถ : ต้อย - ยุทธศิลป์ พวงพุฒิ
	+ ลำดับภาพ : โบว์ - สราณี วงศ์พันธ์, แน็ต - ชาติชาย เกษนัส

* การถ่ายทำส่วนใหญ่ ถ่ายทำที่โรงเรียนสวนกุหลาบวิทยาลัยซึ่งนักแสดงนำทั้ง 4 คนเรียนอยู่ และที่บ้านของนักแสดง โดยช่างกล้องและช่างเสียง ต้องใช้ชีวิตอยู่ที่นั่นตลอด 1 ปี

* โสรยา นาคะสุวรรณ ผู้กำกับภาพยนตร์เรื่องนี้เคยกล่าวในงานฉายภาพยนตร์ที่มหาวิทยาลัยรังสิต ว่าภาพยนตร์เรื่องนี้มีฟุตเตจมีความยาวกว่า 300 ชั่วโมง นำมาตัดต่อเหลือ 95 นาที มีภาพยนตร์ที่ตัดต่อขั้นสุดท้าย 12 เวอร์ชัน

* ครั้งหนึ่งภาพยนตร์เรื่องนี้เคยมีชื่อว่า "เด็กมัธยม609" ซึ่งมาจากห้องที่ทีมงานได้ไปถ่ายทำ แต่สุดท้ายก็มาเป็น 365 วัน ตามติดชีวิตเด็กเอ็นท์

* ภาพยนตร์เรื่องนี้เป็นภาพยนตร์สารคดีขนาดยาวของไทยเรื่องแรกที่ฉายในโรงภาพยนตร์ในวงกว้าง และปิดโปรแกรมการฉายไปด้วยรายได้ทั้งหมด 25 ล้านบาท [7]

## **รางวัล และอนุสรณ์**

* **รางวัลภาพยนตร์ไทย ชมรมวิจารณ์บันเทิง ครั้งที่ 16**
	+ ลำดับภาพยอดเยี่ยม (ชาติชาย เกษนัส, สราณี วงศ์พันธ์)

* **โครงการของหอภาพยนตร์ (องค์การมหาชน)**
	+ มรดกภาพยนตร์ของชาติ ครั้งที่ 6 (พ.ศ. 2559)

* **70 สุดยอดภาพยนตร์ไทยในสมัยรัชกาลที่ 9 (พ.ศ. 2561)** จัดโดย คณะกรรมการภาพยนตร์และวีดิทัศน์แห่งชาติ กระทรวงวัฒนธรรม ร่วมกับสมาพันธ์สมาคมภาพยนตร์แห่งชาติ